Tuky

Tuky sú z chemického hľadiska estery glycerolu a vyšších mastných kyselín (s dlhým uhlíkovým reťazcom). Týmto termínom sa typicky označujú triacylglyceroly (triglyceridy), ktoré sú hlavnou zložkou rastlinných olejov a tukového tkaniva živočíchov. Sú to neutrálne (nenabité) zlúčeniny, nerozpustné vo vode, ktoré vznikajú esterifikáciou trojsýtneho glycerolu jednou až tromi molekulami mastných kyselín.

Tuky patria medzi lipidy, teda medzi estery vyšších mastných kyselín. Okrem tukov však medzi lipidy patria ešte oleje, teda estery glycerolu s kyselinou olejovou alebo inými nenasýtenými mastnými kyselinami, a vosky, teda estery vyšších mastných kyselín s jedno- alebo dvojsýtnymi mastnými alkoholmi (tzn. nie glycerolom) a taktiež estery kyselín so sterolmi. Na rozdiel od olejov, ktoré sú pri izbovej teplote kvapalné, sú tuky zvyčajne tuhé. V bežnej reči sa však termíny „tuky “a „lipidy“ bežne zamieňajú a pojmom „tuky“ sa jednoducho označujú biologicky relevantné látky tvorené uhlíkom, vodíkom a kyslíkom, ktoré sú nerozpustné vo vode a rozpustné v nepolárnych rozpúšťadlách.Entry for "fat"  in the online Merriam-Webster disctionary, sense 3.2. Accessed on August 8, 2020 Táto definícia by však zahŕňala napríklad i voľné mastné kyseliny, steroly alebo fosfolipidy.

Podľa toho, koľko molekúl mastných kyselín je naviazaných na glycerol, sa rozlišujú mono- (jedna), di- (dve) a triacylglyceroly (tri). Prírodné tuky obsahujú takmer výhradne nevetvené mastné kyseliny, ktoré majú párny počet atómov uhlíka. Medzi najbežnejšie kyseliny, ktoré sú súčasťou tukou, patria kyselina palmitová a kyselina stearová, môžu taktiež obsahovať i nenasýtené mastné kyseliny, napríklad kyselinu olejovú, kyselinu linolovú alebo kyselinu linolénovú. Výnimočne obsahujú tuky i vetvené mastné kyseliny alebo mastné kyseliny s nepárnym počtom uhlíka.

V tukoch sa často objavujú sprievodné látky, medzi ktoré patria napríklad fosfatidy, steroly, triterpény, karotenoidy alebo sacharidy.

Tuky sú jednou z troch hlavných živín v ľudskej potrave – ostatnými dvomi sú sacharidy a bielkoviny. Sú hlavnou zložkou bežných jedál, ako sú napríklad maslo, mlieko, loj, sadlo a oleje na varenie. Sú hlavným a veľmi hustým (na hmotnosť) zdrojom energie pre mnohé zvieratá a u väčšiny živých tvorov hrajú dôležitú štruktúrnu a metabolickú úlohu, vrátane skladovania energie, tvorby nepremokavých povrchov a tepelnej izolácie. Ľudské telo je schopné tvoriť tuk, ktorý potrebuje, z iných zložiek potravy, okrem malého množstva esenciálnych mastných kyselín, ktoré musia byť súčasťou prijímanej potravy. Tuky sú v potrave taktiež zodpovedné za niektoré chute a vône a patria medzi ne i vitamíny, ktoré nie sú rozpustné vo vode.

 Referencie 

 Iné projekty 

 Zdroj 


Kategória:Lipidy
Kategória:Živiny